** Obec Bohdanovce nad Trnavou**

Obecný úrad v Bohdanovciach nad Trnavou 268

**Všeobecne záväzné nariadenie Obce Bohdanovce nad Trnavou**

**č. 49/2017**

**O miestnom poplatku za rozvoj na území obce Bohdanovce nad Trnavou**

Návrh VZN: - vyvesený na úradnej tabuli obce dňa : 5.1.2017

- zverejnený na internetovej adrese obce dňa : 5.1.2017

Lehota na predloženie pripomienok k návrhu VZN do(včítane): 16.1.2017

Doručené pripomienky (počet) : 1

Vyhodnotenie pripomienok k návrhu VZN uskutočnené dňa: 16.1.2017

Vyhodnotenie pripomienok k návrhu VZN doručené poslancom dňa: 17.1.2017

VZN schválené Obecným zastupiteľstvom obce Bohdanovce nad Trnavou dňa: 20.1.2017

VZN vyvesené na úradnej tabuli obce Bohdanovce nad Trnavou dňa : 20.1.2017

VZN zvesené z úradnej tabule obce Bohdanovce nad Trnavou dňa :

VZN nadobúda účinnosť dňa: 5.2.2017

**Všeobecne záväzné nariadenia obce Bohdanovce nad Trnavou 49/2017 o miestnom poplatku za rozvoj.**

Obec Bohdanovce nad Trnavou na základe ustanovenia § 4 ods. 3, písm. c) a § 6 ods. 1 zákona č. 369/1990 Zb. o obecnom zriadení v znení neskorších predpisov a v súlade s ustanovením §2 zákona č. 447/2015 Z.z. o miestnom poplatku za rozvoj a o zmene a doplnení niektorých zákonov (ďalej len „Zákon o miestnom poplatku za rozvoj“ vydáva toto Všeobecne záväzné nariadenie (ďalej len „VZN“) v nasledujúcom znení:

**Článok 1**

**Základné ustanovenia a predmet úpravy**

1. Týmto VZN obec Bohdanovce nad Trnavou (ďalej len „obec“) podľa ustanovenia §11 ods.4 písm. d) Zákona o obecnom zriadení v spojení s § 2 Zákona o miestnom poplatku za rozvoj ustanovuje pre k.ú. obce Bohdanovce nad Trnavou a jej jednotlivé vymedzené územia miestny poplatok za rozvoj.

2. Na účely miestneho poplatku za rozvoj sa ustanovujú nasledovné časti obce:

1. Podľa územného plánu obce lokalita B1 IBV Horný mlyn v zmysle Urbanistickej štúdie obytnej zóny IBV Horný mlyn  Bohdanovce nad Trnavou a Urbanistickej štúdie obytnej zóny IBV Horný mlyn II Bohdanovce nad Trnavou.
2. Podľa územného plánu obce lokalita B5 Mladý potok v zmysle Urbanistickej štúdie obytnej zóny IBV Mladý potok Bohdanovce nad Trnavou.
3. Podľa územného plánu obce lokalita B4 Za humnami.
4. Podľa územného plánu obce lokalita B10 Vŕšok I.
5. Podľa územného plánu obce lokalita B11 Vŕšok II.
6. Podľa územného plánu obce lokalita B12 Vŕšok III.
7. Ostatná zastavaná časť obce – intravilán obce.

3. Toto VZN určuje najmä jednotlivé sadzby poplatku podľa druhu stavieb a spresňuje niektoré podmienky výberu a správy poplatku na území obce Bohdanovce nad Trnavou.

4. Všetky základné pojmy a podmienky, za ktorých je obec oprávnená tento poplatok na svojom území ustanoviť sú obsiahnuté v zákone č. 447/2015 Z.z. o miestnom poplatku za rozvoj a o zmene a doplnení niektorých zákonov.

**Článok 2**

**Sadzobník poplatku pre vymedzené územia.**

Sadzba poplatku za rozvoj pre k.ú. obce Bohdanovce nad Trnavou sa ustanovuje za každý začatý m2 podlahovej plochy nadzemnej časti stavby nasledovne:

1. **stavby na bývanie** podľa článku 1, ods. 2, písm. *a, b, c, d, e, f* - vo výške **10,00 € /m2** a písm. *g* - vo výške **5,-€/m2,**
2. **priemyselné stavby a stavby využívané na skladovanie vrátane stavieb na vlastnú administratívu** - vo výške **10,-€/m2,**
3. **stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou** - vo výške **10,-€/m2,**
4. **ostatné stavby** - vo výške **10,-€/m2.**

**Článok 3**

**Splatnosť a spôsob platby.**

1. Vyrubený poplatok, ktorý nepresiahne **500,-€** je splatný naraz do 15 dní od nadobudnutia právoplatnosti rozhodnutia. V prípade presiahnutia tejto sumy môže poplatník požiadať o splátkový kalendár, ktorý bude súčasťou rozhodnutia o vyrubení poplatku, minimálna výška splátky je **250,-€ mesačne.**

2. Poplatník hradí poplatok do pokladnice OcÚ v prípade sumy menšej ako 300,-€. V prípade úhrady bankovým prevodom na účet obce poplatník je povinný označiť platbu dane variabilným symbolom určeným v rozhodnutí a menom daňovníka. V prípade skoršieho uhradenia dane rozdelenej na splátky, správca dane akceptuje zníženie počtu splátok.

**Článok 4**

**Spoločné a záverečné ustanovenia**

1. Všetky ostatné podrobnosti o predmete poplatku, osobe poplatníka, základe poplatku, vzniku a zániku poplatkovej povinnosti, o spôsobe výpočtu poplatku, ako aj o vyrubení, splatnosti, platení, nároku na vrátenie poplatku a spôsobe použitia výnosov poplatku ustanovuje zákon č. 447/2015 Z.z. o miestnom poplatku za rozvoj a o zmene a doplnení niektorých zákonov, pričom toto VZN má vo vzťahu k uvedenému zákonu doplňujúci a spresňujúci charakter.

2. Toto Vzn č. 49/2017 bolo schválené uznesením Obecného zastupiteľstva Obce Bohdanovce nad Trnavou, ktoré sa konalo dňa 20.1.2017 a to pod číslom uznesenia 1/2017.

3. VZN č. 49/2017 nadobúda účinnosť dňa 05.02.2017.

Miroslav Sučák

starosta obce

V Bohdanovciach nad Trnavou 20.1.2017.